**ELŐTERJESZTÉS**

**A Gazdasági és Jogi Bizottság 2022. december 5-i ülésére**

**Javaslat a Szombathelyért Közalapítvány és az Önkormányzat között létrejött kölcsönszerződés módosítására**

Szombathely Megyei Jogú Város Önkormányzata a Szombathelyért Közalapítvánnyal (a továbbiakban: Közalapítvány) 2015 augusztusában kölcsönszerződést kötött, amelynek értelmében az Önkormányzat 7 millió forint összegű kamatmentes kölcsönt nyújtott a Közalapítvány tartozásállományának rendezésére. A 2015-ben nyújtott kamatmentes kölcsön visszafizetési határideje 2017. december 31. napja volt. 2017. óta a Közalapítvány kuratóriumának elnökei - hivatkozva a Közalapítvány gazdasági helyzetére - minden évben levélben fordultak az Önkormányzathoz a visszafizetési határidő meghosszabbítása miatt. A Közgyűlés 2022 januári, 11/2022. (I.27.) Kgy. sz. határozata értelmében a kamatmentes kölcsön visszafizetési határideje 2022. december 31. napja.

Fenti határidőre tekintettel 2022. novemberében a Közalapítvány kuratóriumának elnöke arról tájékoztatta Önkormányzatunkat, hogy a kölcsön teljes összegének visszafizetésére forrás nem áll rendelkezésre, visszafizetés esetén a Közalapítvány működésképtelenné válna. A Közalapítvány 2022. december 31. napjáig 1 millió forint visszafizetését tudja teljesíteni, egyúttal kéri, hogy a Közgyűlés a fennmaradó rész visszafizetési határidejét 2023. december 31. napjáig hosszabbítsa meg.

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2022. november „ ”**

 **/: Dr. Nemény András :/**

**Határozati javaslat**

**………/2022. (XII.5.) GJB. számú határozat**

A Bizottság a „Javaslat Szombathelyért Közalapítvány és az Önkormányzat között létrejött kölcsönszerződés módosítására” című előterjesztést megtárgyalta, és az SZMSZ 51.§ (3) bekezdés 7. pontja és (4) bekezdés 3. pontja alapján javasolja a Közgyűlésnek, hogy az Önkormányzat és a Szombathelyért Közalapítvány között létrejött 61588-2/2015. számú kölcsönszerződés 4. pontja az alábbiak szerint módosuljon:

„.4. Adós kötelezettséget vállal arra, hogy a 7 millió forint kölcsönösszegből 1 millió forintot 2022. december 31. napjáig, 6 millió forintot 2023. december 31. napjáig Hitelezőnek visszafizet.”

**Felelős:** Dr. Nemény András polgármester

 Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő**: 2022. december 8.